ORDE do 9 de xuño de 2004 pola que se clasifica como benéfico social a Fundación Amigos de la Barrera.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 18/06/2004

Visto o expediento de clasificación da Fundación Amigos de la Barrera, con domicilio en Ourense.
Supostos de feito.
1. A fundación formulou solicitude de clasificación para os efectos da súa inscrición no Rexistro de Fundacións de Interese Galego.
2. A Fundación Amigos de la Barrera, foi constituída en escritura pública outorgada en Ourense o día trece de maio de dous mil catro, ante o notario Fernando Martínez-Gil Fluxa, co número de protocolo setecentos seis, pola Asociación Asilo para niños y niñas huérfanos, pobres y desamparados de la provincia de Orense, actuando no seu nome e representación o seu presidente José Álvarez Arias, autorizado para este acto en asemblea da dita asociación de data 1 de maio de 2004, autorización expedida polo secretario da asociación Salustio Sánchez Vázquez que así mesmo comparece neste acto.
3. A fundación ten por obxecto, segundo establece o artigo 2º dos seus estatutos, perpetuar e actualizar os fins do Asilo de niños huérfanos de la Barrera. En particular perseguirá os seguintes fins:
-Axuda a nenos orfos.
-Axuda á muller necesitada.
-Fomento da natalidade e prestación de axuda a nais mozas e aos seus fillos.
-Axuda á muller en período de xestación.
-Acollemento en residencias propias ou concertadas tanto a nais como aos seus fillos acabados de nacer.
-Participación activa en promoción de actividades científicas educacionais e culturais que redunden en beneficio da sociedade.
-Participar e apoiar a misión humanitaria da familia na plena integración na sociedade.
4. O padroado da fundación estará integrado segundo se especifica no artigo 4 dos estatutos, polo obispo de Ourense como presidente, José Álvarez Arias como vicepresidente primeiro, José Pérez Domínguez como vicepresidente segundo e José Antonio Gil Sousa como secretario tesoureiro.
5. A comisión integrada polos secretarios xerais de toda as consellerías eleva ao conselleiro da Presidencia, Relacións Institucionais e Administración Pública, proposta de clasificación como benéfico social da Fundación Amigos de la Barrera, dado o seu obxecto e finalidade, polo que, véndose cumpridos os requisitos exixidos na Lei 7/1983, do 22 de xuño, e na Lei 11/1991, do 8 de novembro, de reforma da lei anterior, de réxime das fundacións de interese galego, e segundo establece o artigo 32.1 e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como benéfico social e a súa adscrición á Consellería de Familia, Xuventude, Deporte e Voluntariado.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2.c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, corresponde a esta consellería a clasificación da fundación e a súa adscrición á consellería correspondente, quen exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día 8 de xuño de 2004.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 7/1983, do 22 de xuño e na Lei 11/1991, do 8 de novembro, de reforma da anterior, de réxime das fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar como de benéfico social a Fundación Amigos de la Barrera, adscribíndoa á Consellería de Familia, Xuventude, Deporte e Voluntariado que exercerá plenamente o protectorado sobre ela.
Santiago de Compostela, 9 de xuño de 2004.
Jaime Pita Varela
Conselleiro da Presidencia Relacións
Institucionais e Administración Pública